Yáángɛɛn piilɛ láà é bo' gieá, le Yesu' go' bhi, le é lo' *Galilee lùu gi le. *
Kɛ́ sée e nuu kwɛi, ke à leng' woo à pe fɔ́ɔ́lé ye:
Mɛngge àa *Aatana wʋʋ léban-mɛ̀ɛ̀-le ke yaa bhɛɛ gi à lekini nɛ dɔ-pèèle-le bhà.
Yesu' waa' Galilee lùu láà à gi, à nu-wùn ké sɛɛ' bhi-mɛ̀ɛ̀bò nɛ̀ miniminiyèa.
Atoosiwo àng lekini ké lo' fɔ́ɔ́lé *Paki fɛ́ɛti tà *Zelizalɛm, le é sɔ́n-wùnbò' kɛɛ' bhi láà, wó à tó-lèè ye' le.
Yesu giè Galilee lùu gi-yèa, e ló ke wo' zí Kana' é yí gala' wɩ̂ɩá pɛ́ɛ' gi fɔ́ɔ́lé láà à gi le.
Ale' kɛɛii kwɛi láà, ke kángwa ké gwilinɛ kɔlé-mɛ̀ɛ̀ kpáa do ke' nuu Kapɛlɛnau à gbe bhà.
É à ma' wo:
Yesu' gó *Zudee lùu gi, le a nu *Galilee lùu gi laá, le é lo' à lià Kana, le é bhàiwo' à zì ye:
Nbhà nɛ́' dɔ nàà yóo lé.
Bhè dɔ gbáágbààa ke kó ló Kapɛlɛnau, ke í à la n nɛ̀.
Kɛ́ le Yesu' wɩɩ' à nɛ̀ ye:
Wún súnmagò à bhà-pɔ̀ɔ̀nbò, ni an sɔ́n-wùnbò' kɛɛ láà, káó loô àle-lèè yeà bhe, ke káá kpɔ́ii n lé àle gi wà!
Yesu' à pe' kwɛi, le mɛ̂ɛ láà é wɩɩ' à nɛ̀ ye:
Gwilinɛ Kpáa, nbhà nɛ́ láà é tuàn tɛ́ià kɔɔ' bhà é, bhè dɔ' wo gbáágbààa ke í táá ko pé le.
Yesu' à pè- à nɛ̀ àle gi ye:
Bhè ló, ibhà nɛ́ láà ya tó bhiá.
Mɛ̂ɛ láà e kpɔ' Yesu' wʋʋ' pe' à nɛ̀ láà à lé, le é sɛi', le é lo' le.
À sɛíyè òo waaà bhe, àbhà gùábò ké à ta' zaá, le wó wɩɩ' à nɛ̀ wo:
Ibhà nɛ́ láà ya tó bhiá.
É àng bhàgilawò- àle gi ye:
É tò- fìláá bha-mɛ̀ɛ̀' bhà le?
Le wó à yoobɔ' à gɔ̀n wo:
Pai' sàà à kwîi gi yáálé' wo, ke yáán' gie mɛ̂ɛ gwenglé zué dɛ́idɛ̀inɛ́á le.
Wó à pe' kwɛi, le nɛ́ nɛ láà à zʋʋ' zana' ye:
Yesu' à pè- e nɛ̀ lɛ́ɛ́lɛ́ɛ́ do láà àle bhà ye:
ibhà nɛ́' tó bhiá le.
Ale kɛɛ le é kpɔ' Yesu lé, àle ni e bhà-mɛ̀ɛ̀bò tóá le.
Yesu' e-wùn súnmagò à bhà-pɔ̀ɔ̀n piilɛnàà' kɛɛ' zí *Galilee lùu gi, ke ya bo góá *Zudee lùu gi, àle lɛ́ɛ.